**Középpontban a középkor**

**A BTM Vármúzeumának időszaki kamarakiállítása az elmúlt egy év legizgalmasabb régészeti leleteiből**

A Budapesti Történeti Múzeum kollégái évente több száz régészeti munkát végeznek Budapest területén, amelyek során több ezer régészeti lelet kerül elő. Mindegyik bemutatására természetesen nincs lehetőség, illetve a tárgyak jelentős része állapotuk miatt nem is alkalmas kiállításra, de szerencsére minden évben előkerülnek olyan darabok is, amely nem csak a kutatók számára érdekesek, hanem a nagyközönség számára is izgalmasak. A tárgyak szinte közvetlenül a restaurátor asztaláról kerülnek a tárlókba, hiszen egy-másfél évvel ezelőtt még a föld alatt voltak, teljes körű szakmai feldolgozottságuk nem fejeződött még be, így a kiállítás látogatói valóban a régész és a restaurátor “forró nyomán” járhatnak.

**A Budapesti Történeti Múzeum Középkori főosztálya minden év őszén, idén immár negyedik alkalommal rendezi meg a Középpontban a középkor című kiállítását, amelynek keretében az előző évi ásatások legérdekesebb leleteiből nyújt válogatást.**   
  
​A kiállítás tématerületek alapján mutatja be a látogatóknak a leletanyagot (pl. kerámiák, kis bronztárgyak, fegyverek, pénzek), és az érdeklődők a kísérőszövegek elolvasásával maguk is „régésztanoncokká” válhatnak. Megtudhatjuk például, hogy a háztartásokban használt kerámiacsészék anyaga, formája és díszítettsége hogyan változott az Árpád-kortól a 18. századig, vagy hogy miért különösen veszélyes harcászati eszköz a sulyom, de akár egy eredeti dobókockát is megcsodálhatunk.

A kiállított tárgyak között szerepel egy kis bronzszobor is, egy korpusz, amely a budavári Szentháromság téren végzett ásatás legkorábbi lelete, és amelyet még a város alapítása előtt készítettek és a körülötte talált tárgyak tanúsága alapján több száz évig megőriztek és használtak.

A kiálltás érdekessége, hogy két ásatási helyszínt, két középkori pincét a látogatók VR szemüveg segítségével maguk is körbejárhatnak.

**A kiállításon a következő időpontokban tartanak a kurátorok tárlatvezetést:**

2019. november 20. 16.30 - Tárlatvezető: Dr. Papp Adrienn

2019. november 27. 16.30 - Tárlatvezető: Szolnoki Tamás

**A kiállítás 2020. március 15-ig tekinthető meg.**

**Sajtókapcsolat, interjúk szervezése:**

Kiss Emőke

+36 30 194 7233

kiss.emoke@btm.hu

**Sajtófotók:** <https://drive.google.com/drive/u/0/folders/1UPDCsY7NNYmv7q-s6sKlm14MH_rdsf3n>